CELEX: 32020D0534
Language: et
Date: 2020-04-16 00:00:00
Title: Komisjoni rakendusotsus (EL) 2020/534, 16. aprill 2020, millega peatatakse olemasolevate Euroopa tugivõrgustike liikmeks saamise taotluste läbivaatamine (EMPs kohaldatav tekst)

17.4.2020   
               
               
                  ET
               
               
                  Euroopa Liidu Teataja
               
               
                  L 119/18
               
            
         KOMISJONI RAKENDUSOTSUS (EL) 2020/534,
         16. aprill 2020,
         millega peatatakse olemasolevate Euroopa tugivõrgustike liikmeks saamise taotluste läbivaatamine
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. märtsi 2011. aasta direktiivi 2011/24/EL patsiendiõiguste kohaldamise kohta piiriüleses tervishoius, (1) eriti selle artikli 12 lõike 4 punkte b ja c,
         ning arvestades järgmist:
         
                     (1)
                  
                  
                     Komisjoni rakendusotsuses 2014/287/EL (2) on sätestatud kriteeriumid Euroopa tugivõrgustike rajamiseks, kõnealuste tugivõrgustike ja nende liikmete hindamiseks ning selliste võrgustike rajamise ja hindamisega seotud teabe ja eksperditeadmiste vahetuse hõlbustamiseks. Kõnealuse otsuse artiklis 6 kutsuti liikmesriike üles looma liikmesriikide nõukogu, et otsustada, kas kiita heaks ettepanekud võrgustike rajamise, nende liikmesuse ja nende tegevuse lõpetamise kohta või mitte. Liikmesriigid asutasid liikmesriikide nõukogu, mis kiitis seejärel 2016. aasta detsembris heaks 23 Euroopa tugivõrgustikku ja 2017. aasta veebruaris veel ühe võrgustiku. Kõik võrgustikud alustasid tegevust 2017. aastal.
                  
               
                     (2)
                  
                  
                     Komisjoni rakendusotsusega (EL) 2019/1269 (3) muudeti rakendusotsust 2014/287/EL ning võeti muu hulgas kasutusele kontseptsioon kõigi tugivõrgustike eraldi nõukogude kohta, samuti tähtajad, mille jooksul kõnealused nõukogud peavad esitama arvamuse eelnõu ja lõpliku arvamuse liikmeks saamise taotluste kohta.
                  
               
                     (3)
                  
                  
                     Rakendusotsuse 2014/287/EL artiklis 8 on kehtestatud menetlus olemasolevate võrgustike liikmeks saamise taotluste esitamiseks, sealhulgas konkreetsed tähtajad, millest võrgustike nõukogud ja taotluse esitanud tervishoiuteenuste osutajad peavad kinni pidama.
                  
               
                     (4)
                  
                  
                     Kutse olemasolevate võrgustike liikmeks saamise avalduste esitamiseks esitati 2019. aastal ja saadud taotluste hindamine on pooleli.
                  
               
                     (5)
                  
                  
                     COVID-19 pandeemia puhkemise tõttu on liidu tervishoiuteenuste osutajate ja tervishoiutöötajate jõupingutused täies ulatuses suunatud käimasoleva rahvatervise kriisi lahendamisele. Mitme võrgustiku nõukogu taotlusel on juhitud komisjoni tähelepanu sellele, et erandlikud asjaolud ei võimalda neil ja taotlejatel rakendusotsuse 2014/287/EL artiklis 8 sätestatud tähtaegadest kinni pidada.
                  
               
                     (6)
                  
                  
                     Et hindamismenetlust saaks rahvatervisega seonduvate erandlike asjaolude ilmnemise lõppedes nõuetekohaselt jätkata, tuleks ajavahemikul 1. aprillist 2020 kuni31. augustini 2020 peatada 31. märtsi 2020 seisuga menetluses olnud olemasoleva tugivõrgustiku liikmeks saamise taotluste läbivaatamine. Läbipaistvuse tagamiseks peaksid komisjoni talitused kõiki võrgustike nõukogusid, taotlejaid ja liikmesriike peatamisest ja peatamise põhjustest teavitama.
                  
               
                     (7)
                  
                  
                     Et kõrvaldada pandeemia ajal menetluses olevate taotlustega seotud ebakindlus, peaks käesolev otsus jõustuma järgmisel päeval pärast selle avaldamist.
                  
               
                     (8)
                  
                  
                     Õiguskindluse huvides tuleks seda kohaldada tagasiulatuvalt alates 1. aprillist 2020.
                  
               
                     (9)
                  
                  
                     Käesoleva otsusega ettenähtud meede on kooskõlas direktiivi 2011/24/EL artikli 16 kohaselt asutatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ajavahemikul 1. aprillist 2020 kuni 31. augustini 2020 tuleb peatada 31. märtsi 2020. aasta seisuga menetluses olnud olemasoleva tugivõrgustiku liikmeks saamise taotluste läbivaatamine.
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. aprillist 2020.
         
         
            Brüssel, 16. aprill 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 88, 4.4.2011, lk 45.
         
            (2)  Komisjoni 10. märtsi 2014. aasta rakendusotsus 2014/287/EL, millega sätestatakse kriteeriumid Euroopa tugivõrgustike rajamiseks, kõnealuste tugivõrgustike ja nende liikmete hindamiseks ning selliste võrgustike rajamise ja hindamisega seotud teabe ja eksperditeadmiste vahetuse hõlbustamiseks (ELT L 147, 17.5.2014, lk 79).
         
            (3)  Komisjoni 26. juuli 2019. aasta rakendusotsus (EL) 2019/1269, millega muudetakse rakendusotsust 2014/287/EL, millega sätestatakse kriteeriumid Euroopa tugivõrgustike rajamiseks, kõnealuste tugivõrgustike ja nende liikmete hindamiseks ning selliste võrgustike rajamise ja hindamisega seotud teabe ja eksperditeadmiste vahetuse hõlbustamiseks (ELT L 200, 29.7.2019, lk 35).